Valtioneuvoston asetus kansallisen uutistoimiston tukemisesta

Valtioneuvoston päätöksen mukaisesti säädetään valtionavustuslain (688/2001) 8 §:n nojalla:

**1 §**

*Soveltamisala*

Tätä asetusta sovelletaan valtion talousarvion mukaiseen kansallisen uutistoimiston tukemiseen, avustuksen myöntämiseen, maksamiseen ja käyttöön sekä julkisen palveluvelvoitteen antamiseen.

Valtionavustuksesta on lisäksi voimassa, mitä valtionavustuslaissa (688/2001) säädetään.

**2 §**

*Valtionapuviranomainen*

Liikenne- ja viestintäministeriö toimii valtionapuviranomaisena ja päättää avustuksen myöntämisestä sekä julkisen palveluvelvoitteen antamisesta.

**3 §**

*Määritelmät*

Tässä asetuksessa tarkoitetaan:

1. *Kansallisella uutistoimistolla* toimijaa, jonka tarjoamia palveluita ovat joukkoviestimien uutisaineiston hankkiminen ja levittäminen sisältäen reaaliaikaisen ympärivuorokautisen uutispalvelun, uutissuunnittelupalvelun, sähkeuutispalvelun sekä valtakunnallisen ja alueellisen hälytyspalvelun tarjoamisen.
2. *SGEI-palvelulla* yleisiin taloudellisiin tarkoituksiin liittyviä palveluita Euroopan unionin toiminnasta tehdyn sopimuksen 106 artiklan 2 kohdan määräysten soveltamisesta tietyille yleisiin taloudellisiin tarkoituksiin liittyviä palveluja tuottaville yrityksille korvauksena julkisista palveluista myönnettävään valtiontukeen tehdyn Euroopan komission päätöksen (2012/21/EU) mukaisesti.
3. *SGEI-tuella* yleisiin taloudellisiin tarkoituksiin liittyviä palveluita tuottaville yrityksille korvauksena kyseisistä palveluista Euroopan unionin toiminnasta tehdyn sopimuksen 106 artiklan 2 kohdan määräysten soveltamisesta tietyille yleisiin taloudellisiin tarkoituksiin liittyviä palveluja tuottaville yrityksille korvauksena julkisista palveluista myönnettävään valtiontukeen tehdyn Euroopan komission päätöksen (2012/21/EU) mukaisesti myönnettävää avustusta.
4. *Julkisella palveluvelvoitteella* tässä asetuksessa 7 §:ssä tarkemmin määritettyä velvoitetta*,* jonkavaltionapuviranomainen asettaa päätöksellään avustuksen saajalle. Avustus maksetaan SGEI-tukena korvauksena julkisen palveluvelvoitteen alaisten palveluiden tuottamisesta.

**4 §**

*Avustuksen tarkoitus*

Avustuksen tarkoituksena on kansallisen uutistoimiston tukemisen kautta varmistaa yhteiskunnallisesti tärkeän ympärivuorokautisen uutispalvelun saatavuus myös jatkossa ja siten tukea uutistoiminnan monimuotoisuutta sekä laadukasta ja monipuolista tiedonvälitystä.

Avustuksen tarkoituksena on myös saattaa kansallisen uutistoimiston toiminta taloudellisesti kestävämmälle pohjalle ja auttaa kansallista uutistoimistoa uudistamaan toimintaansa.

**5 §**

*Avustuslaji*

Avustus kansallisen uutistoimiston tukemisesta myönnetään valtionavustuslain 5 §:n 2 momentin mukaisena yleisavustuksena.

Avustus myönnetään SGEI-tukena korvauksena julkisen palveluvelvoitteen alaisten palveluiden tuottamisesta.

**6 §**

*Avustuksen enimmäismäärä*

Avustusta voidaan myöntää enintään 1 500 000 euroa.

**7 §**

*Julkisen palveluvelvoitteen antaminen*

Avustuksen myöntämisen ehtona on avustuksen saajalle asetettava määräaikainen julkinen

palveluvelvoite.

Julkisen palveluvelvoitteen alaista toimintaa on joukkoviestimien uutisaineiston hankkiminen ja levittäminen avoimesti ja syrjimättömin ehdoin sisältäen reaaliaikaisen ympärivuorokautisen uutispalvelun, uutissuunnittelupalvelun, sähkeuutispalvelun sekä valtakunnallisen ja alueellisen hälytyspalvelun tarjoamisen.

Julkisen palveluvelvoitteen alkamisajankohta ja kesto määritellään ministeriön avustuspäätöksessä.

Avustusta voidaan maksaa vain julkisen palveluvelvoitteen ajalta.

**8 §**

*Avustuksen hakeminen*

Avustusta haetaan kirjallisesti liikenne- ja viestintäministeriöltä ministeriön ilmoittamaan määräpäivään mennessä.

Hakemukseen on liitettävä avustuksen hakijan viimeksi vahvistettu tuloslaskelma ja tase, alustava suunnitelma yhtiön talouden vakauttamisesta sekä alustava esitys suunnitelmista toiminnan kehittämiseksi. Toiminnan kehittämisen on palveltava myös yleisesti suomalaista media-alaa muun muassa uuden teknologian kehittämisen ja hyödyntämisen myötä.

Mikäli avustuksen hakijalla on myös muuta kaupallista toimintaa kuin mihin avustusta haetaan, on avustuksen hakijan hakuvaiheessa eriteltävä ja erotettava toisistaan haettavan avustuksen piiriin kuuluvien palvelujen ja muiden kaupallisten palvelujen tuottamisesta syntyneet menot ja tulot kirjanpidossaan.

**9 §**

*Avustuskelpoiset kustannukset*

Hyväksyttävinä kustannuksina otetaan huomioon kaikki julkisen palveluvelvoitteen alaisesta toiminnasta syntyvät nettokustannukset, siten kuin 7 §:ssä on tarkemmin säädetty. Avustusta ei voi käyttää muihin tarkoituksiin.

Nettokustannuksiin sisältyvä kohtuullinen voitto ei voi ylittää sovellettavaa swap-korkoa korotettuna 100 peruspisteellä.

**10 §**

*Selvitys avustuksen käytöstä*

Avustuksen saajan on toimitettava liikenne- ja viestintäministeriölle selvitys avustuksen käytöstä avustuspäätöksessä määriteltyyn päivämäärään mennessä. Selvitykseen on liitettävä myös avustuksen saajan viimeksi vahvistettu tuloslaskelma ja tase.

Mikäli avustuksen saajalla on myös muuta kaupallista toimintaa, on avustuksen saajan eriteltävä

ja erotettava toisistaan julkisen palveluvelvoitteen mukaisen SGEI-palvelun ja muiden

palvelujen tuottamisesta syntyneet menot ja tulot kirjanpidossaan.

Tämä asetus tulee voimaan X päivänä syyskuuta 2018 ja on voimassa 1 päivään heinäkuuta

2020.

Helsingissä X päivänä elokuuta 2018

Liikenne- ja viestintäministeri Anne Berner

Ylitarkastaja Tatu Giordani